《草堂成题以见志 其三》
宋代·王称

自惜藜藿肠，不怀肉食忧。凤凰览德辉，黄鹄千里游。

出处各有宜，何必相嘲尤。羊质冒虎皮，祗足承之羞。

诛茅架岩壑，远托兹山幽。追攀绝人竞，静然保自修。

朝撷石上英，夕漱涧底流。五难一脱略，养生复何求。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。